Mooinooi-vroue glo ure aaneen gemartel | Maroela Media
Anisha (30) en Joey (32) van Niekerk, die twee vroue van Mooinooi in Noordwes wat op 10 Desember spoorloos verdwyn het, is glo in 'n skeepsvraghouer toegesluit en vir ure aaneen gemartel voordat hulle koelbloedig vermoor is.
Wynand van Niekerk, Anisha se broer, het Sondag aan Maroela Media gesê die hele Van Niekerk-gesin het die afgelope week 'n polisie-voorligtingsessie bygewoon waartydens die polisie die gesin op die hoogte gebring het van die jongste inligting wat die ondersoek tot dusver opgelewer het.
Van Niekerk sê dit was ysingwekkend om aan te hoor hoe die egpaar gemartel is.
Volgens die polisie se voorligtingsessie is die vroue die dag van hul verdwyning uit die werkswinkel op hul kleinhoewe "gelok" voordat hulle oorval en toe ontvoer is. Hulle is daarna glo na 'n kleinhoewe van een van die verdagtes gevat waar hulle in 'n skeepsvrag "opgehang is" – vermoedelik deur hul hande na bo vas te bind – en toe gemartel en waarskynlik ook verkrag is.
Die polisie het aan Van Niekerk gesê die dubbelmoord hou vermoedelik verband met 'n eiendomsgeskil. Een van die sewe verdagtes wat Vrydag in die Brits-landdroshof verskyn het in verband met die moord op die egpaar, wou glo die grond by hulle koop.
"Al die inligting is nog nie aan ons bekend nie. Wat die polisie aan ons vertel het, is dat hulle in daardie skeepsvraghouer gemartel en gedreig is om 'n kontrak van die verdagtes te teken wat die grond aan hulle sou bemaak. Die verdagtes het ook tydens dié marteling hul PIN-kodes vir hul bankkaarte by hulle gekry, want een van die verdagtes het daardie aand nog probeer om geld uit Anisha se rekening te onttrek."
Volgens die voorligtingsessie het een van die verdagtes die dag ná die egpaar se verdwyning gesê dat hy reeds 'n kontrak met hulle beklink het en dat die grond dus aan hom behoort. Die verdagte het ook 'n kontrak aan Van Niekerk gewys wat glo deur Anisha onderteken is. Van Niekerk sê kort ná die verdagte in hegtenis geneem is, het hy 'n dagboek gekry waar Anisha se handtekening geoefen is. Die polisie kon ook nog steeds geen teken van die sogenaamde transaksie opspoor nie.
"Die verdagtes het waarskynlik gedink dat hulle na die polisie sou gaan, en hulle is dus ná die ure lange martelsessie doodgemaak. Volgens die polisie is hul liggame toe na 'n spruit in die omgewing gesleep waar die verdagtes na bewering hul liggame verbrand het. Die polisie praat wel van beendere wat gevind is, en dis waarskynlik omdat 'n baie warm vuur nodig is om sekere bene te verbrand, en dís waarskynlik die beendere van Joey en Anisha."
Aaron Sithole (23), Alex Mudau (36), Moses Rakubu (33), Koos Strydom (53), Vincent Strydom (29), Maruschka Opperman (18) en Jack Mokotedi het op aanklagte van moord, ontvoering, roof, die onwettige besit van 'n vuurwapen en dwarsboming van die gereg verskyn in die hof verskyn.
Maroela Media het vroeër berig Joey en Anisha is op 10 Desember omstreeks 07:30 die laaste keer in die Mooinooi-omgewing gesien waar hulle saam op 'n kleinhoewe woon. Hulle was op pad na Pretoria om Joey se pa se roudiens by te woon, maar het nie hul eindbestemming bereik nie en is sedertdien nie weer gewaar nie.
En so kom die waarheid altyd uit .. maak nie saak hoelank dit neem .. dankie aandie broer om die gebere met MM te deel en met die lesers .. sterkte
Wat is so belangrik aan die stuk grond dat die arme vrouens op so manier moes sterf.
Siek, uiters siek!
Daar behoort geen simpatie of genade vir hierdie klomp te wees nie.
Hoe lewe jy saam met jouself na jy so iets gedoen het??? Hoe wreed kan mens nie wees nie. Nee aarde man jy kan mos nie 'n mens wees nie!!! Geen tronkstraf kan ooit geregtigheid laat geskied nie. Hierdie is wreder as wreed!!